CELEX: 62017TA0326
Language: hu
Date: 2022-03-30 00:00:00
Title: T-326/17. sz. ügy: A Törvényszék 2022. március 30-i ítélete – Air Canada kontra Bizottság („Verseny – Kartellek – A légi árufuvarozás piaca – Az EUMSZ 101. cikkbe, az EGT-Megállapodás 53. cikkébe, valamint a Közösség és Svájc között létrejött légi közlekedési megállapodás 8. cikkébe ütköző jogsértést megállapító határozat – A légi árufuvarozási szolgáltatások árösszetevőinek (üzemanyagpótdíj, biztonsági pótdíj és a pótdíjak utáni jutalékfizetés) összehangolása – Információcsere – A Bizottság joghatósága – A védelemhez való jog – Új kifogásközlés hiánya – Egységes és folyamatos jogsértés – Az engedékenység iránti kérelem visszavonása – Korlátlan felülvizsgálati jogkör”)

2022.5.23.   
            
            
               HU
            
            
               Az Európai Unió Hivatalos Lapja
            
            
               C 207/25
            
         
      A Törvényszék 2022. március 30-i ítélete – Air Canada kontra Bizottság
      (T-326/17. sz. ügy) (1)
      
      („Verseny - Kartellek - A légi árufuvarozás piaca - Az EUMSZ 101. cikkbe, az EGT-Megállapodás 53. cikkébe, valamint a Közösség és Svájc között létrejött légi közlekedési megállapodás 8. cikkébe ütköző jogsértést megállapító határozat - A légi árufuvarozási szolgáltatások árösszetevőinek (üzemanyagpótdíj, biztonsági pótdíj és a pótdíjak utáni jutalékfizetés) összehangolása - Információcsere - A Bizottság joghatósága - A védelemhez való jog - Új kifogásközlés hiánya - Egységes és folyamatos jogsértés - Az engedékenység iránti kérelem visszavonása - Korlátlan felülvizsgálati jogkör”)
      (2022/C 207/33)
      Az eljárás nyelve: angol
      
         Felek
      
      
         Felperes: Air Canada (Saint-Laurent, Québec, Kanada) (képviselők: T. Soames és I.-Z. Prodromou-Stamoudi ügyvédek, valamint J. Joshua barrister)
      
         Alperes: Európai Bizottság (képviselők: A. Dawes és H. Leupold meghatalmazottak, segítőjük: G. Peretz QC)
      
         Az ügy tárgya
      
      Elsődlegesen az EUMSZ 101. cikk, az EGT-Megállapodás 53. cikke és az Európai Közösség és a Svájci Államszövetség között létrejött légi közlekedési megállapodás 8. cikke alkalmazására vonatkozó eljárásban (AT.39258 – „légi teherszállítás” ügy) 2017. március 17-én hozott C(2017) 1742 final bizottsági határozat felperest érintő részében történő megsemmisítése, másodlagosan pedig a kiszabott bírság törlése, illetve összegének csökkentése iránt az EUMSZ 263. cikk alapján benyújtott kérelem.
      
         Az ítélet rendelkező része
      
      
                  1)
               
               
                  A Törvényszék az EUMSZ 101. cikk, az EGT-Megállapodás 53. cikke és az Európai Közösség és a Svájci Államszövetség között létrejött légi közlekedési megállapodás 8. cikke alkalmazására vonatkozó eljárásban (AT.39258 – „légi árufuvarozás” ügy) 2017. március 17-én hozott C(2017) 1742 final bizottsági határozat 1. cikke (1) bekezdésének a) pontját, (2) bekezdésének a) pontját, (3) bekezdésének a) pontját, (4) bekezdésének a) pontját megsemmisíti abban a részében, amely megállapítja, hogy az Air Canada részt vett az egységes és folyamatos jogsértésnek a pótdíjak utáni jutalékfizetés megtagadásával kapcsolatos összetevőjében.
               
            
                  2)
               
               
                  A Törvényszék az Air Canadával szemben a C(2017) 1742 final határozat 3. cikkének a) pontjában kiszabott bírság összegét 17 952 000 euróban állapítja meg.
               
            
                  3)
               
               
                  A Törvényszék a keresetet az ezt meghaladó részében elutasítja.
               
            
                  4)
               
               
                  Az Európai Bizottság viseli saját költségeit, valamint az Air Canada költségeinek egyharmadát.
               
            
                  5)
               
               
                  Az Air Canada viseli saját költségeinek kétharmadát.
               
            
         (1)  HL C 239., 2017.7.24.